по отношение на керамичните плочки в други трети държави, ценовото поведение на китайските производители износители на други пазари на трети държави и въздействието върху състоянието на промишлеността на Съюза. При анализа бяха взети предвид увеличението в потреблението в Съюза и рентабилността, постигната от промишлеността на Съюза, по време на разглеждания период.
 1. Производствен капацитет и свободен капацитет в Китай
 (165)
 КНР е най-големият производител на керамични плочки в света. На него се пада повече от половината от общото световно производство. Предполагаемото общо производство за 2016 г. е над 11 млрд. m2 плочки (вж. съображение 95).
 (166)
 В същото време наличният свободен капацитет в КНР е много голям в сравнение с размера на пазара на Съюза. През 2016 г. той бе оценен на около 6 млрд. m2 (вж. съображение 95). В сравнение с него производството на Съюза през РПРП е било около 1,24 млрд. m2, а потреблението на плочки през същия период е възлизало на едва 879 млн. m2. Така че китайският свободен капацитет е над шест пъти по-голям от потреблението на Съюза.
 (167)
 Комисията също така установи, че китайските производители износители са натрупали значителни запаси, които могат да започнат да изнасят в момента, в който изтече срокът на действие на мерките (вж. съображение 96). Въз основа на информацията, получена от включените в извадката китайски производители износители, запасите могат да представляват до две трети от тяхното производство на керамични плочки.
 2. Привлекателност на пазара на Съюза
 (168)
 Въпреки че пазарът на Съюза на керамични плочки като потребление е по-малък в сравнение например с азиатския пазар, той все пак представлява около 7 % от световното потребление на керамични плочки. Освен това, както е посочено в таблица 1 по-горе, потреблението на Съюза на разглеждания продукт е нараснало в периода между 2013 г. и РПРП от 750 158 тона на 878 968 тона. Това показва, че потреблението на Съюза остава значително и че пазарът на Съюза остава привлекателен за китайските производители износители поради относително големия си размер и устойчивото нарастване на потреблението.
 (169)
 Преди налагането на мерките вносът от Китай е възлизал средно на около 65 млн. m2 годишно. Фактът, че китайският внос, макар и на по-ниско равнище (вж. таблица 2 по-горе), не е бил преустановен след налагането на мерките, потвърждава, че китайските производители износители считат пазара на Съюза за привлекателен и продължават да извършват продажби на него.
 (170)
 Освен това други трети държави наложиха антидъмпингови мерки върху вноса на керамични плочки от КНР (14), поради което за китайските производители износители ще бъде по-трудно да изнасят за тези пазари, а това допълнително увеличава привлекателността на пазара на Съюза, към който може да бъде пренасочен техният износ.
 2.1. Ценово поведение на китайските производители износители на пазарите на други трети държави
 (171)
 Друг важен фактор, който показва привлекателността на пазара на Съюза, е цената на разглеждания продукт, продаван от китайските производители износители на пазарите на трети държави. Експортните цени на включените в извадката производители износители на разглеждания продукт на пазарите на трети държави са по-високи от цените, на които същите производители продават в Съюза, но въпреки